<classify> KAMPUNI ya Mega Beverages Co. LTD ya jijini Arusha imeidhinishiwa ekari 400 mkoani hapa na Baraza la Madiwani kwa ajili ya kuwekeza ujenzi wa kiwanda cha kusindika mvinyo na kilimo cha zabibu. Ardhi hiyo imepatikana baada ya baraza hilo kupitisha kwa kauli moja mauzo ya eneo hilo kwenye kikao cha baraza la mwisho wa mwaka la halmashauri kwa kipindi cha fedha 201819. Akitoa taarifa kwa madiwani katika kikao hicho maalumu Mkurugenzi Mtendaji wa halmashauri hiyo, Athuman Masasi, alisema kuwa shamba hilo lipo Kijiji cha Chinangali na limeuzwa kwa mwekezaji kwa kiasi cha Sh 500,000 kwa ekari moja na lina ekari 1,653 atauziwa kwa Sh milioni 200.Masasi alisema ujenzi wake utaanza mara moja na utakamilika mwaka 2020 kwa kufanya uwekezaji wa Sh bilioni 10.177 huku uzalishaji rasmi wa kuchakata mvinyo wa zabibu ukitegemewa kuanza mwaka 2021 hii ni baada ya utaratibu na sheria za umilikishwaji ardhi kukamilika. Kiwanda kitakuwa na uwezo wa kuchakata zabibu tani 2,750 ambazo zitakuwa na uwezo wa kuzalisha mvinyo wa zabibu zaidi ya loti milioni 2 kwa mwaka,alisema. Pia kiwanda hicho kitakuwa na uwezo wa kutoa ajira rasmi 52 na zisizo rasmi zaidi 520 hivyo kutimiza azma ya halmashauri ya kuelekea uchumi wa mwananchi wa Chamwino kukua kutoka Sh 350,000 hadi 750,000 kwa mwaka. Alisema kuwepo kwa kiwanda hicho kutaweza kufungua soko la zabibu na kuchochea kilimo kwa wakulima wadogo ambao kwa muda mrefu wamekuwa wakishindwa kuendelea kutokana na kukosa soko la uhakika. Mwenyekiti wa Halmashauri ya Wilaya ya Chamwino, Samweli Kawea alisema akizungumza kwenye kikao hicho cha baraza alisema kuwa kupatikana kwa mwekezaji huyo kutaongeza ajira kwa wananchi na wakulima waliopo jirani kwa kuwa watapata soko la kuuza zabibu katika kiwanda hicho.  <topic>: kitaifa 